Diari Oficial de la Generalitat Valenciana


Sumari del DOGV 2452, del 17-02-1995 (1995/833870)

ORDRE de 2 de febrer de 1995, de la Conselleria de Cultura, per la qual es convoca la concessió de subvencions destinades a municipis per a activitats especials de promoció esportiva durant l'any 1995.
---------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/02/02/(3)/dof/vci/html**

### Dades del document

Número de DOGV
:   2452

Data del DOGV
:   17-02-1995

Secció del DOGV
:   DISPOSICIONS GENERALS

Número del document
:   1995/833870


Data del document
:   02-02-1995

Organisme emissor
:   Conselleria de Cultura

Tipus de document
:   Ordre

Correcció d'errades

ORDRE de 2 de febrer de 1995, de la Conselleria de Cultura, per la qual es convoca la concessió de subvencions destinades a municipis per a activitats especials de promoció esportiva durant l'any 1995.   
D'acord amb el que estableix l'article 31.28 de l'Estatut d'Autonomia de la Comunitat Valenciana, l'esport és competència exclusiva de la Generalitat Valenciana. Així doncs, i d'acord amb la Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, incumbeix a aquesta, a través de la Conselleria de Cultura, l'ordenació, la programació i la planificació de l'activitat esportiva en la nostra comunitat, mitjançant el foment i la promoció de la pràctica esportiva als municipis.  
La Generalitat Valenciana pretén fomentar la difusió i pràctica de l'esport a la nostra Comunitat i fonamentalment promoure l'esport que, a nivell municipal, desenvolupen els ajuntaments i les fundacions o patronats esportius municipals que per delegació ho tinguen assumit.  
En virtut d'això, i d'acord amb el que estableixen l'article 35 de la Llei 5/1983, de 30 de desembre, de Govern Valencià, i el text refós de la Llei de la Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,  
ORDENE:  
Primer  
Convocar la concessió de subvencions per un import màxim de trenta-tres milions cent vuitanta mil pessetes (08.079.216 PTA) a càrrec del capítol IV, de la secció 15, servei 05 i programa 457-10, línia 4,02 dels pressupostos de la Generalitat Valenciana per a 1995, que serà distribuït entre els municipis de la Comunitat Valenciana que ho sol·liciten dins el termini en la forma escaient, d'acord amb els criteris establerts en les bases d'aquesta ordre.  
Segon   
Aprovar les bases per les quals es regirà la convocatòria, que figuren com a annex d'aquesta ordre.  
DISPOSICIONS FINALS  
Primera   
Es faculta el director general de l'Esport per a dictar les resolucions necessàries per a possibilitar l'adequat desenvolupament i execució del que disposa aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, podrà interposar-se recurs contenciós administratiu, en el termini de dos mesos comptadors des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Cultura.  
Tot això d'acord amb els articles 57 i 58 de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 2 de febrer de 1995  
La consellera de Cultura,  
PILAR PEDRAZA MARTíNEZ  
ANNEX I  
Bases per les quals es regula la convocatòria de subvencions destinades a municipis de la Comunitat Valenciana per a activitats especials de promoció esportiva durant l'any 1995  
Primera. Beneficiaris  
Podran sol·licitar aquestes subvenciones els ajuntaments i les fundacions o els patronats esportius municipals de la Comunitat Valenciana amb competències assumides per delegació d'aquells.  
Segona. Sol·licituds i documentació  
2.1. Instància dirigida a la Conselleria de Cultura, segons el model de l'annex II d'aquesta ordre, que estarà a la disposició dels interessats en la Direcció General de l'Esport i les direccions territorials de Cultura d'Alacant, Castelló i València, acompanyada de la documentació següent:  
a) Descripció del projecte d'activitat que es vol realitzar.  
b) Pressupost d'ingressos i despeses, on figurarà la relació de totes les ajudes o subvencions sol·licitades i/o concedides per qualsevol administració o ens públic i privat per a finançar l'activitat.  
c) Certificat d'acord de l'òrgan corresponent on s'inclouran les dades següents:  
- Facultar el president de l'entitat local de la qual es tracte per a sol·licitar a la Conselleria de Cultura l'ajuda necessària per a l'execució de l'activitat que es vol que siga subvencionada, i per a subscriure tots els documents que es puguen derivar de la seua realització.  
- Compromís de la corporació local de finançament i posterior pagament de la part de l'import no subvencionat. Tot això segons les quantitats reflectides en el pressupost que presente.  
- Compromís de realització de l'activitat ajustant-se al que preveu el projecte.  
d) Pressupost global de l'ajuntament o organisme autònom municipal per a l'exercici 1995, destinat a l'esport, on es detallaran els ingressos previstos i les despeses per funció, personal, escoles esportives, material, etc.  
2.2. Les sol·licituds es presentaran en el Registre General de la Conselleria de Cultura, avinguda de Campanar, 32, de València, en les direccions territorials de Cultura d'Alacant, Castelló o València, en els centres d'informació de l'Oficina d'Informació, Iniciatives i Reclamacions de la Generalitat Valenciana, o en qualsevol dels llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2.3. El termini de presentació de sol·licituds finalitzarà el 30 de setembre de 1995.  
2.4. L'admissió a tràmit d'una sol·licitud de subvenció o ajuda no generarà cap compromís de concessió d'aquella.  
2.5. Quan la sol·licitud no complesca els requisits o falten documents complementaris, es demanarà als interessats que ho esmenen en el termini de deu dies, advertint-los que s'arxivarà l'expedient si es deixa passar el termini sense corregir-ho.  
2.6. La sol·licitud es considerarà desestimada si la resolució no es produeix en el termini de tres mesos des de la finalització del termini de presentació d'instàncies.  
Tercera. Objecte i aplicació de les subvencions  
3.1. Les subvencions tindran com a finalitat possibilitar la realització d'activitats de foment i promoció de la pràctica esportiva en la forma que es defineixen tot seguit:  
a) Programes de promoció esportiva de la Conselleria de Cultura, assumits pels municipis en col·laboració amb la Direcció General de l'Esport.  
En aquest apartat i per a l'exercici 1995 s'inclouen les activitats realitzades dins la campanya Estades Esportives d'Estiu, organitzades per la Conselleria de Cultura i concertades amb els municipis on s'han de realitzar.  
b) L'organització de les competicions d'àmbit municipal o intermunicipal dels XIII Jocs Esportius de la Generalitat Valenciana.  
3.2. En fer la valoració de les sol·licituds presentades, i segons la disponibilitat de crèdit de la línia pressupostària, podran incloure's entre les subvencions la realització d'esdeveniments esportius de caràcter extraordinari, entenent com a tals activitats esportives de caràcter nacional o internacional que tinguen lloc durant aquest any i aquelles la celebració de les quals tinga especial transcendència en l'àmbit de la Comunitat Valenciana i estiguen organitzades en col·laboració amb la federació de l'esport corresponent de la Comunitat Valenciana.  
3.3. El finançament haurà d'estar concertat prèviament amb la Direcció General de l'Esport.  
Pel que fa a l'apartat d'esdeveniments esportius de caràcter extraordinari, l'import de la subvenció podrà arribar fins al 30% del pressupost de l'activitat i en la valoració es tindrà en compte la importància de l'activitat, així com la possibilitat per part dels beneficiaris d'acudir a altres mitjans de finançament.  
Quarta. Valoració i resolució  
4.1. A la vista de la sol·licitud i la documentació presentada, el Servei de Promoció de l'Esport, de la Direcció General de l'Esport, realitzarà l'oportuna valoració, després de l'informe, si cal, de les direcccions territorials de Cultura, la qual traslladarà al director general de l'Esport.  
4.2. La Direcció General de l'Esport podrà demanar totes les informacions, aclariments o documents complementaris necessaris per al seu assessorament.  
4.3. En finalitzar els actes d'instrucció corresponents, el director general de l'Esport elevarà la proposta de resolució a la consellera de Cultura, la qual acordarà la concessió o denegació de l'ajuda i determinarà la quantia d'aquesta.  
4.4. Podrà ser causa de denegació de la subvenció no haver justificat com cal altres subvencions concedides anteriorment.  
4.5. La Direcció General de l'Esport notificarà als interessats, a través de la Direcció Territorial de Cultura de la província corresponent, la resolució de la consellera sobre l'aprovació o denegació de les sol·licituds presentades.  
4.6. La Conselleria de Cultura ordenarà la pràctica dels tràmits necessaris per a l'oportuna transferència de les subvencions a cadascuna de les entitats beneficiàries que hagen acreditat els requisits i condicions exigits en aquesta disposició.  
Cinquena. Obligacions dels beneficiaris  
5.1. Trobar-se en la situació que legitima la concessió.  
5.2. Acreditar la realització de l'activitat i el compliment dels requisits i condicions que determinen la concessió o benefici de la subvenció.  
5.3. Sotmetre's a les actuacions de control financer que corresponen a la Intervenció General en relació amb les subvencions concedides.  
5.4. Comunicar l'obtenció de subvencions o ajudes per a la mateixa finalitat procedents d'altres administracions o ens públics o privats.  
5.5. Notificar a la Direcció General de l'Esport qualsevol proposta de canvi o modificació del programa i despeses presentats, en el moment que es produesca.  
Tota alteració en les condicions considerades per a la concessió de la subvenció i en tot cas l'obtenció concurrent de subvencions o ajudes atorgades per altres administracions o entitats públiques, podran donar lloc a la modificació de la resolució de concessió.  
5.6. Fer constar en tota la informació o documentació pròpia de l'activitat que està subvencionada per la Conselleria de Cultura.  
5.7. L'import de les subvencions regulades en aquesta ordre no podrà superar en cap cas, aïlladament o en concurrència amb altres subvencions o ajudes, el cost de l'activitat a desplegar pel beneficiari.  
5.8. La realització del programa d'activitats per al qual es concedirà la subvenció serà de responsabilitat exclusiva de l'entitat, també seran al seu càrrec els mitjans humans i materials necessaris per al compliment, i fins i tot les obligacions fiscals i de seguretat social que se'n deriven.  
Sisena. Justificació i forma de pagament  
6.1. El pagament de l'ajuda s'efectuarà amb la justificació prèvia que el beneficiari ha realitzat al seu càrrec les activitats per a les quals va ser concedida l'ajuda, presentant davant la Direcció General de l'Esport, a través de la direcció territorial de Cultura corresponent, en dos exemplars, la següent documentació:  
a) Memòria de l'activitat amb la informació sobre el desenvolupament i conclusió, i on s'inclouran els punts següents:  
- Nom del promotor (ajuntament, fundació o patronat esportiu municipal).  
- Denominació, dates i hores de realització; nombre de participants per edat, sexe, modalitats esportives practicades i instal·lacions utilitzades.  
- Relació de tècnics a càrrec de l'activitat i titulació esportiva d'aquests.  
- Informe de l'activitat en l'aspecte tècnic.  
- Valoració d'aquesta pel que fa a resultats obtinguts en la promoció esportiva i influència en la població, i tota aquella informació que es considere d'interès.  
b) Certificat de la despesa, expedit per l'interventor de l'ens públic, amb el vist-i-plau del president, segons el model de l'annex III, on es detallaran:  
- L'import de la despesa contreta per l'activitat, amb separació de l'aportació del promotor o altra entitat que la subvencione i de la subvenció aportada per la Conselleria de Cultura.  
- Els perceptors, amb especificació del concepte i l'import pertinent a cada creditor.  
- Lloc on queden dipositats els documents originals, els quals hauran de ser custodiats per l'entitat i romandran a la disposició de les persones que ho puguen sol·licitar en representació de la Conselleria de Cultura o d'altres organismes competents.  
6.2. El termini de justificació serà de 30 dies des de l'acabament de l'activitat i en tot cas s'haurà de presentar abans del 15 de novembre d'enguany.  
6.3. La justificació ha de fer-se pel total del pressupost aprovat en el projecte inicial de l'activitat. Si la despesa fóra diferent de la pressupostada, se n'hauria de raonar-se la reducció o ampliació.  
6.4. Els conceptes de la despesa no podran ser diferents dels que figuraven en la sol·licitud de subvenció i aprovats per la Conselleria de Cultura.  
6.5. El pagament podrà fraccionar-se en dos terminis quan les ajudes siguen iguals o superiors a dues-centes mil pessetes i l'interessat així ho faça constar a la sol·licitud.  
En aquest cas, la subvenció es tramitarà de la manera següent:  
- El 40% de l'import es lliurarà immediatament a la concessió i en ser presentada l'acceptació.  
- El 60% corresponent al segon lliurament, es pagarà després de la justificació de la despesa, segons el que preveuen els punts anteriors d'aquest mateix apartat.  
6.6. L'incompliment del que estableixen els paràgrafs anteriors originarà el reintegrament de les quantitats percebudes d'acord amb el que disposa l'article 47 del text refós de la Llei d'Hisenda Pública de la Generalitat Valenciana.  
6.7. Les entitats beneficiàries de la subvenció hauran de preveure els fons suficients, entre els recursos propis que generen, per a afrontar les despeses pressupostades i no finançades a través de la subvenció.  
6.8. En presentar els comptes justificatius i en cas que hi haja observacions de la Direcció General de l'Esport, l'entitat beneficiària disposarà de 10 dies hàbils a partir de la notificació corresponent, per a trametre'ls de nou amb les correccions oportunes.  
Setena  
La Conselleria de Cultura es reserva el dret de realitzar el seguiment de les activitats subvencionades i d'inspeccionar la destinació de la subvenció concedida. Podrà ser causa d'anul·lació o reducció d'aquella l'incompliment del programa, en especial dels objectius, i l'ocultació de dades referents al total dels ingressos i despeses de l'activitat.  
Vuitena  
En tot allò no previst en aquesta ordre, els beneficiaris se sotmetran al que estableix la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a l'exercici 1995.  
Tot això sense perjudici del règim d'infraccions i sancions previst en el títol VI del text refós de la Llei d'Hisenda Pública de la Generalitat Valenciana.  
ANNEX II  
Projecte d'activitat esportiva. Any 1995   
Expte. núm.  
'  
Sr/Sra ... amb DNI núm. ... com a (1) ... i en nom i representació de l'entitat (2) ... amb domicili a ... c/ ... núm. ... i Núm. d'Identificació Fiscal ...  
SOL·LICITE d'acord amb l'Ordre de 2 de febrer de 1995, de la Conselleria de Cultura, una subvenció de ... PTA per a la realització de l'activitat anomenada (3) ..., el projecte de la qual es descriu en la documentació adjunta. Em compromet a assumir totes les responsabilitats que puguen derivar-se de la realització de l'activitat i a sol·licitar les autoritzacions establertes per a la seua realització.  
Així mateix em compromet a l'acceptació futura de la subvenció sol·licitada en els termes en què la Conselleria de Cultura la puga concedir, si resulte beneficiari; a tornar les quantitats percebudes en cas d'incompliment de les condicions d'aquesta convocatòria, i a complir tots els requisits especificats en la normativa vigent aprovada per la Conselleria de Cultura.  
A l'efecte de tramitació de la subvenció, s'haurà transferir-se al compte núm. ... que a nom d'aquesta entitat figura en el Banc ... (Codi...) Sucursal Urbana ... (Codi...), amb domicili a ..., C/ ..., núm. ...  
En cas de concedir-se la subvenció: Sí / NO , sol·licitem el pagament anticipat de la part d'aqueixa que puga correspondre (4).  
..., de ... de 1995   
Signatura i segell  
CONSELLERIA DE CULTURA  
Direcció General d'Esport  
(1) President de l'entitat o alcalde-president de la corporació local.  
(2) Ajuntament, patronat o fundació esportiva municipal.  
(3) Estades Esportives d'Estiu, XIII Jocs Esportius de la Generalitat Valenciana o esdeveniments esportius de caràcter extraordinari (denominació).  
(4) Assenyaleu, si s'escau, que se sol·licita el fracionament del pagament (segons preveu la base 6.5, de l'ordre de convocatòria).  
Documentació que s'adjunta:  
A. Descripció de l'activitat  
B. Pressupost de l'activitat  
C. Certificat d'acord d'acceptació i compromís de realització de l'activitat.  
D. Pressupost anual de l'àrea d'esports de l'ajuntament o entitat.  
ANNEX III  
Sr/Sra. ..., secretari/a o interventor/a de ... (...)  
CERTIFIQUE que les despeses ocasionades pel desenvolupament de l'activitat de promoció esportiva anomenada ... i organitzada per aquesta entitat durant les dates compreses entre el... de ... de 199.. i el ... de ... de 199.., per a la qual fou sol·licitada subvenció, d'acord amb la normativa vigent per a 1995 en matèria de subvencions, són les que s'expressen tot seguit:  
Perceptor (1) Concepte (2) Import/PTA  
... ... ...   
... ... ...  
... ... ...  
TOTAL ...  
Que la despesa ha estat finançada amb les aportacions següents:  
Subvenció de la Conselleria de Cultura: ... PTA.  
Aportació de l'entitat: ... PTA.  
Aportació dels participants: ... PTA.  
Altres: (3) ... PTA.  
Els justificants originals es troben dipositats i custodiats en el domicili: ... d'aquesta entitat, a la disposició de les comprovacions que pertoque.  
I perquè conste als efectes de presentació davant la Conselleria de Cultura, signe aquest certificat ... de ... de 19..  
Vist i plau signatura i segell  
L'alcalde o president  
1) Hauran d'expressar-se nominalment tots els perceptors.  
2) Desplaçaments, adquisició de material, altres despeses.  
3) Assenyaleu altres col·laboradors (diputació, empreses, etc.).


Còpia Permalink ELI